Rotterdam was die eerste stad met ’n Afrikaner- oftewel Transvaalbuurt. Daar is ’n besondere ontdekking in die laat 1960’s in ’n ou teatergebou gemaak. Onder muurpapier is ’n versameling historiese tablo’s en afbeeldings van Boerehelde gevind. Dit is op panele bestaande uit ’n totaal van 2000 teëls geskilder. Die teater is in 1899 in Rotterdam gebou en weens die simpatie met die Boere, Transvalia-teater genoem. Die eerste eienaar daarvan het opdrag aan die kunstenaar Cornelius de Bruin gegee om die teëls te skilder sodat die teater se voorportaal daarmee versier kon word. Later is die teater gemoderniseer en die panele met muurpapier bedek. Na die ontdekking daarvan is dit versigtig van die mure verwyder, gerestoureer en na Suid-Afrika gestuur. Tans is dit in Bloemfontein in die Anglo-Boereoorlogmuseum te sien.